El CEIC Alfons el Vell dedica el XXVII Homenatge a la Paraula a la literatura eròtica
25 octubre 2023

## El CEIC Alfons el Vell dedica el XXVII Homenatge a la Paraula a la literatura eròtica25 octubre 2023Última actualització: 25 octubre 2023

![](../gestion/img/1c9bf37f0bd5ebddc7f030660274152571b0c89f9f37080931919170bb5ec001.jpg)  
  

Dins de la programació de la Tardor literària 2023, que organitza l’IMAB, no podia faltar una de les activitats més esperades i importants, junt als Premis literaris Ciutat de Gandia o el Dia de les Biblioteques. Es tracta del XXVII Homenatge a la Paraula, que han presentat aquest matí la regidora de l’IMAB, **Balbina Sendra**, junt al director del Centre d’Estudis i Investigacions Comarcals, CEIC «Alfons el Vell», **Joan Negre**, i l’escriptor i editor **Juli Capilla**, membre de la comissió literària de l’organisme. Enguany, dedicat a la literatura eròtica.

«Amb motiu del 400 aniversari de la mort de **Francesc Vicent Garcia**, el rector de Vallfogona, un dels exponents més reeixits del barroc en la nostra llengua, el CEIC ens ha preparat l’espectacle «La follia de les boques», un recital sobre l’eròtica i la pell i que es podrà veure al Teatre Serrano de Gandia la vesprada del 4 de novembre a les 19.00 h», ha explicat Sendra.  
  
Per la seua banda, Capilla ha recordat que **Francesc Vicent Garcia**, té una obra poètica extensa dedicada a l’erotisme, a la sàtira i a l’escatologia, tan propis del segle xvii. També ens farem ressò d’alguns autors que han conreat el gènere eròtic, com són els casos de **Josep Bernat i Baldoví,** **Joan Salvat-Papasseit**, **Vicent Andrés Estellés** i **Maria Mercè Marçal»**. L’efemèride també coincideix amb el centenari de la publicació del poema «Rosa als llavis», de Papasseit o els 30 anys que complirà el Premi de Literatura Eròtica de la Vall d'Albaida. «Tot plegat, un excusa perfecta per a la temàtica triada enguany».

**La follia de les boques**

Com sempre, hi haurà un espectacle teatral, amb textos dramatitzats i música, dirigit i protagonitzat per l’actriu **Marina Mulet**, la guitarrista **Rosario Caselles**, la ballarina **Natailia D’Annuzio**, dirigit per **Andrea Artero**. L’espectacle es diu «La follia de les boques», un recital sobre l’eròtica i la pell i es podrà veure al Teatre Serrano de Gandia la vesprada del 4 de novembre a les 19.00 h. L’espectacle tindrà un preu mòdic de 8 €, i els espectadors podran gaudir de la representació teatral i de la publicació del CEIC Alfons el Vell.

**El llibre**

Enguany aplega textos sobre el gènere eròtic d’especialistes i d’escriptors com ara **Vicent Josep Escartí**, **Rafa Gomar**, **Josep Antoni Carrasquer** i **Josep Panadés**. A més a més, s’hi atén alguns dels pocs premis literaris dedicats expressament a la temàtica eròtica, com ara el Premi Eròtic de la Vall d’Albaida, el més important del gènere en català, el Premi de Poesia eròtica d’Olot o el Premi de narrativa i vi de Vilafranca del Penedès. El llibre aplegarà textos eròtics inèdits d’**Adriana Serlik**, **Maria Rosa Sabater**, **Isabel Garcia Canet**, **Josep Enric Gonga**, **Salvador Bolufer**, **Isabel Canet Ferrer**, **Carles Mulet**, **Elvira Cambrils**, **Ester Climent**, **Joan Olivares**, **Lourdes Toledo**, **Elisabet Roig**, entre altres. Les il·lustracions, tant de la portada, com de l’interior del llibre són de la gandiana **Isis Castelló**, guanyadora del IV Premi d’il·lustracions que convoca el Ceic per a donar a conèixer els joves il·lustradors.

Finalment, el director del Ceic Alfons el Vell ha agraït la tasca de la «comissió literària de l’organisme comarcal, formada per **Anna Igualde, Rafa Gomar, Adriana Serlik, Pascual Molina, Boro Mañó, Emili Morant** i **Juli Capilla**. Com sempre, se superen cada any organitzant un dels actes culturals més importants de la ciutat, i dels més destacats del CEIC».